|  |
| --- |
| **Izziņa par atzinumos sniegtajiem iebildumiem Ministru kabineta noteikumiem “Grozījumi Ministru kabineta 2001. gada 3. aprīļa noteikumos Nr. 152 “Darbnespējas lapu izsniegšanas un anulēšanas kārtība””** |

(dokumenta veids un nosaukums)

**Informācija par starpministriju (starpinstitūciju) sanāksmi vai elektronisko saskaņošanu:**

|  |  |
| --- | --- |
| Datums | 2020.gada 13.maijā elektroniski nosūtīts saskaņošanai |
|  |  |
| Saskaņošanas dalībnieki | Finanšu ministrija, Tieslietu ministrija, Veselības ministrija, Vides aizsardzības un reģionālās attīstības ministrija, Latvijas Darba devēju konfederācija un Latvijas Brīvo arodbiedrību savienība. |
|  |
| Saskaņošanas dalībnieki izskatīja šādu ministriju (citu institūciju) iebildumus | Tieslietu ministrijas, Veselības ministrijas un Vides aizsardzības un reģionālās attīstības ministrijas. |
|  |  |
|  |
| Ministrijas (citas institūcijas), kuras nav ieradušās uz sanāksmi vai kuras nav atbildējušas uz uzaicinājumu piedalīties elektroniskajā saskaņošanā |  |

**II. Jautājumi, par kuriem saskaņošanā vienošanās ir panākta**

|  |  |  |  |  |
| --- | --- | --- | --- | --- |
| Nr. p.k. | Saskaņošanai nosūtītā projekta redakcija (konkrēta punkta (panta) redakcija) | Atzinumā norādītais ministrijas (citas institūcijas) iebildums, kā arī saskaņošanā papildus izteiktais iebildums par projekta konkrēto punktu (pantu) | Atbildīgās ministrijas norāde par to, ka iebildums ir ņemts vērā, vai informācija par saskaņošanā panākto alternatīvo risinājumu | Projekta attiecīgā punkta (panta) galīgā redakcija |
| 1 | 2 | 3 | 4 | 5 |
| **Tieslietu ministrija** |
| 1. | Skat. noteikumu projekta 3.punktu. | Projekta 3. punktā paredzēts, ka darbnespējas lapu varēs izsniegt arī likuma “Par maternitātes un slimības apdrošināšanu” 13. panta 2.1 un 2.2 daļā paredzētajos gadījumos, kad ārstniecības iestādē ārstējas bērni līdz 18 gadu vecumam, “kuriem pēc valsts sabiedrības ar ierobežotu atbildību “Bērnu klīniskā universitātes slimnīca” ārstu konsilija atzinuma ir nepieciešama vecāka nepārtraukta klātbūtne” (citēta norma). Vēršam uzmanību, ka minētais nosacījums par ārsta konsīlija atzinumu ir paredzēts vienīgi likuma “Par maternitātes un slimības apdrošināšanu” 13. panta 2.1 daļā. Savukārt šā likuma 13. panta 2.2 daļā paredzēts slima bērna, kurš nav sasniedzis 18 gadu vecumu un par kuru piešķirts bērna ar invaliditāti kopšanas pabalsts, kopšanas gadījums. Savukārt tas, ka darbnespējas lapa tiek izsniegta vienīgi par laikposmu, kad personas atrašanās ārstniecības iestādē ir nepieciešama, jau tiek paredzēts projekta 3. punktā ietvertās normas noslēgumā. Ievērojot minēto, lūdzam precizēt projekta 3. punktā ietverto normu atbilstoši likuma “Par maternitātes un slimības apdrošināšanu” 13. panta 2.1 un 2.2 daļas regulējumam.  | **Ņemts vērā.** | Skat. noteikumu projekta 1.punktu un 5.punktu un anotācijas I sadaļas 2.punktu. |
| **Veselības ministrija** |
| 2. |  | Lūdzam izvērtēt iespējas Ministru kabineta 2001. gada 3. aprīļa noteikumu Nr.152 “Darbnespējas lapu izsniegšanas un anulēšanas kārtība” (turpmāk – MK noteikumi Nr.152) 7.punktu izteikt jaunā precizētā redakcijā saistībā ar jēdzienu “persona, kura audzina bērnu” tā skaidrākam lietojumam, ņemot vērā problēmsituācijas un dažādās interpretācijas attiecībā uz darbnespējas lapu izrakstīšanu citām personām, nevis bērna vecākiem.Saņemot gan no veselības nozares ekspertiem, ārstniecības personām un arī iedzīvotājiem daudzos jautājumus par darbnespējas lapu izrakstīšanas nosacījumiem, jo īpaši par darbnespējas lapu izrakstīšanu bērna vecvecākiem slima bērna kopšanai, secināms, ka valstiski ir izveidojusies atšķirīga normatīvo aktu izpratne un arī interpretācijas prakse saistībā ar darbnespējas lapu izsniegšanu vecvecākiem slima bērna kopšanai. Ārstniecības iestādēs izveidojusies atšķirīga prakse šādos gadījumos, atsevišķos gadījumos ārstiem izsniedzot darbnespējas lapu vecvecākiem pēc viņu pieprasījuma, dažos gadījumos ar vecāku piekrišanu, savukārt atsevišķās ārstniecības iestādēs tiek pieprasīta notariāli apliecināta vecāku pilnvara, radot papildus administratīvo un finansiālo slogu slimā bērna ģimenei jau tā sarežģītā situācijā.Pašreizējā MK noteikumu Nr.152 7.punkta redakcija rada neskaidrības, tā kā nav noteikts skaidrs statuss subjektam „persona, kura audzina bērnu”. Piemēram, Civillikuma Ģimenes tiesību daļā nav skaidrojuma jēdzieniem „audzina bērnu”, savukārt personu uzskaitījums attiecīgo noteikumu 7.punkta iekavās (vienam no vecākiem, vecvecākiem, audžuvecākiem, aizbildnim vai citai personai, kura saskaņā ar bāriņtiesas lēmumu kopj un audzina bērnu) nedod skaidru priekšstatu par to, kādos gadījumos un kādā veidā darbnespējas lapa izsniedzama vecvecākiem, audžuvecākiem vai citām personām. Papildus vēršam uzmanību, ka darbnespējas lapas izsniegšana Administratīvā procesa likuma izpratnē ir administratīvais akts, proti, administratīvā procesa rezultāts (atziņa vairākkārtīgi nostiprināta tiesu praksē). Līdz ar to noteikumos skaidri nosakāms administratīvā akta adresāts – bērna gadījumā tam jābūt bērna likumiskajam pārstāvim, pretējā gadījumā atbilstoši Administratīvā procesa likuma un Pacientu tiesību likuma nosacījumiem nepieciešams bērna likumiskā pārstāvja pilnvarojums.Ņemot vērā minēto aicinām MK noteikumu Nr.152 7.punkta redakciju precizēt, skaidri nosakot gadījumus un personas, kurām, izņemot slimā bērna vecākus, var tikt izrakstīta darbnespējas lapa un veidu, kā apliecināma radniecība (piemēram, pilnvara, apliecinājums) vai arī uz kāda normatīvā regulējuma darbnespējas lapa izsniedzama personai, kura nav bērna likumiskais pārstāvis, ņemot vērā Civillikumā, Administratīvā procesa likumā un Pacientu tiesību likumā noteikto. Piemēram, izsakot attiecīgo 7. punktu šādā redakcijā: „*7. Šo noteikumu 3.7. un 3.8. apakšpunktā minētajos gadījumos no pirmās darbnespējas dienas izsniedz darbnespējas lapu B. Darbnespējas lapu B šo noteikumu 3.7. apakšpunktā minētajos gadījumos izsniedz, ievērojot šādus nosacījumus:**7.1. Darbnespējas lapu B slima bērna kopšanai izsniedz bērna likumiskajam pārstāvim- vienam no vecākiem vai vienam no audžuvecākiem, aizbildnim, vienam no adoptētājiem, kuriem ar bāriņtiesas lēmumu bērns nodots pirmsadopcijas aprūpē, vai citai personai, kura saskaņā ar bāriņtiesas lēmumu aprūpē bērnu-, ja minētā persona sakarā ar slima bērna kopšanu nevar ierasties darbā un tādējādi zaudē darbā gūstamos ienākumus;**7.2. ja slima bērna kopšanu nav iespējams īstenot bērna likumiskajam pārstāvim, tas var pilnvarot vienu no tuvākajiem radiniekiem – bērna vecvecākiem, pilngadīgajiem bērna brāļiem vai māsām, pilngadīgajiem vecāku brāļiem vai māsām- kopt slimo bērnu. Attiecīgais pilnvarojums noformējams rakstveidā vai mutiski uz vietas ārstniecības iestādē, to fiksējot pacienta (bērna) medicīniskajā dokumentācijā.*”. | **Ņemts vērā.** | Skat. noteikumu projekta 3.punktu un anotācijas I sadaļas 2.punktu. |
| 3. |  | Aicinām izvērtēt iespējas precizēt normatīvo regulējumu attiecībā uz ārvalstīs izsniegtu darbnespējas lapu pielīdzināšanu. Šobrīd MK noteikumu Nr.152 9.punkts paredz nosacījumus ārvalstī izsniegto darbnespēju apliecinošo dokumentu pielīdzināšanai, taču neparedz subjektu loku, kam persona iesniedz ārvalstī izsniegto darbnespēju apliecinošo dokumentu lēmuma pieņemšanai par minētā dokumenta pielīdzināšanu Latvijā izsniegtai darbnespējas lapai. Lai skaidri nodalītu atbildību saistītu ar lēmuma par attiecīgo dokumentu pielīdzināšanu pieņemšanas no ārsta palīga vai ārsta kompetences darbspēju ekspertīzē, MK noteikumos Nr.152 nepieciešams iekļaut regulējumu attiecībā uz personām, kurām ir tiesības pielīdzināt ārvalstī izsniegto darbnespēju apliecinošo dokumentu Latvijā izsniegtai darbnespējas lapai, vienlaikus neradot papildus administratīvo slogu iedzīvotajiem un ārstniecības personām (Latvijā). Ņemot vērā minēto, aicinām izdarīt grozījumus MK noteikumos Nr.152, papildinot tos, piemēram, ar 9.1 punktu šādā redakcijā: „9*.1 Šo noteikumu 9. punktā minēto ārvalstīs izsniegto darbnespēju apliecinošu dokumentu pielīdzina darbnespējas lapai A vai B saskaņā ar šo noteikumu 4., 5. un 7. punktu:**9.1 1. personas darba devējs;**9.1 2. Valsts sociālās apdrošināšanas aģentūra*” attiecīgi papildinot arī noteikumu projekta anotāciju. | **Ņemts vērā.** | Skat. noteikumu projekta 4.punktu un anotācijas I sadaļas 2.punktu. |
| 4. |  | Lūdzam papildināt noteikumu projektu ar papildus grozījumiem, precizējot MK noteikumu Nr.152 24.punkta redakciju atbilstoši Ministru kabineta 2019. gada 9. jūlija noteikumu Nr.309 „Veselības inspekcijas nolikums” 4.1.apakšpunktam, tā kā Veselības inspekcija veic ne tikai ekspertīzes, bet arī pārbaudes par darbspējas ekspertīzes kvalitāti. Tādējādi lūdzam MK noteikumu Nr.152 24.punktu izteikt šādā redakcijā: “*24. Šo noteikumu izpildi uzrauga Veselības inspekcija. Veselības inspekcija, veicot pārbaudes, ekspertīzes un sniedzot atzinumus par darbspējas ekspertīzes kvalitāti ārstniecības iestādē, izvērtē, vai konkrētajā gadījumā konstatēto pārkāpumu dēļ darbnespējas lapu nepieciešams atzīt par nepamatoti izsniegtu.*”. | **Ņemts vērā.** | Skat. noteikumu projekta 10.punktu un anotācijas I sadaļas 2.punktu. |
| 5. | Skat. noteikumu projekta 4.punktu. | Aicinām pārskatīt noteikumu projekta 4.punktā paredzēto MK noteikumu Nr.152 4.pielikuma papildinājumu redakciju, ņemot vērā š.g. 15. janvāra sanāksmes laikā diskutēto ar Nacionālā veselības dienesta, Labklājības ministrijas, Valsts sociālās apdrošināšanas aģentūras pārstāvjiem par tehniskajiem risinājumiem elektroniskajās datu sistēmās, tajā skaitā pārejošās darbnespējas cēloņu nosaukumiem slima bērna kopšanas gadījumā. | **Ņemts vērā.** | Skat. noteikumu projekta 12.punktu. |
| 6. | Skat. anotāciju. | Ņemot vērā to, ka saistībā ar grozījumiem MK noteikumu Nr.152 3.punktā un 4.pielikumā nepieciešams veikt grozījumus arī Ministru kabineta 2014. gada 11. marta noteikumos Nr.134 “Noteikumi par vienoto veselības nozares elektronisko informācijas sistēmu” (to 4. pielikumā “Darbnespējas lapa”), lūdzam papildināt noteikumu projekta anotāciju ar informāciju par attiecīgo grozījumu nepieciešamību. | **Ņemts vērā.** | Skat. anotācijas IV sadaļas 1.punktu. |
| **Vides aizsardzības un reģionālās attīstības ministrija** |
| 7. | Skat. anotāciju. | Saskaņā ar Ministru kabineta 2009. gada 15. decembra instrukciju Nr. 19 “Tiesību akta projekta sākotnējās ietekmes izvērtēšanas kārtība” (turpmāk – MK instrukcija Nr.19) 14.4. apakšpunktu anotācijas I sadaļas 2. punktā jānorāda paredzēto pakalpojumu nosaukumi, ja projekts paredz ieviest jaunus pakalpojumus vai arī **pilnveidot esošos**, kā arī to, vai pakalpojums tiks sniegts elektroniski (ja pakalpojums nav pieejams elektroniski, vai ir plānots veidot elektronisku kanālu). Ņemot vērā, ka Labklājības ministrija sniegtie pakalpojumi tiek pilnveidoti, lūdzam identificēt valsts pārvaldes sniegtos pakalpojumus, to nosaukumus norādot anotācijas I sadaļas 2. punktā. Pēc projekta spēkā stāšanās lūdzam aktualizēt informāciju par pakalpojumiem valsts pārvaldes pakalpojumu portālā [www.latvija.lv](http://www.latvija.lv).  | **Ņemts vērā.**Noteikumu projekts neparedz izmaiņas e-pakalpojumā. Netiek noteikta jauna slimības pabalsta pieprasīšanas kārtība, bet atsevišķos gadījumos, ko paredz noteikumu projekts, tiek pagarināts slimības pabalsta izmaksas ilgums. | Skat. anotācijas I sadaļas 2.punktu. |

|  |  |
| --- | --- |
| Atbildīgā amatpersona |    Irēna Salmane |
|  |  (vārds un uzvārds) |

21.05.2020 12:52

1373

I.Salmane

Labklājības ministrijas

Sociālās apdrošināšanas departamenta vecākā eksperte

Tālr.67021556, Irena.Salmane@lm.gov.lv